פרחי מיאמי

פרחי מיאמי - Miami Boys Choir היא מקהלת ילדים המשתייכת למוזיקה החסידית שהוקמה ב-1977 במיאמי, פלורידה על ידי המוזיקאי, המלחין והמנצח ירחמיאל ביגון. כיום המקהלה מבוססת בברוקלין שבניו יורק. ונחשבת לאחת המקהלות ילדים הגדולות והפופולריות בעולם (שהמקים והמנצח שלה עדיין מנצח).

תחילת הדרך

ראשית דרכו המוזיקלית של ירחמיאל ביגן הייתה בטורונטו שבקנדה. עוד בהיותו תלמיד בישיבת נר ישראל בעיר, החל להתגלות כשרונו כמלחין ומנצח, כאשר הלחין 9 מתוך 12 השירים באלבומה הראשון של מקהלת פרחי טורונטו ("ואמר ביום ההוא") ואף ניצח עליה.
ב-1977 עבר ביגן לצפון מיאמי ביץ' ושם הקים מקהלה בביתו של רב הקהילה, הרב דוד לרפילד. באותה שנה כבר הוציא את אלבומה הראשון של המקהלה, "Victory Entebbe", על רקע מבצע אנטבה שהיה בשנת 1976. בשנת 1979 יצא אלבומה השני של המקהלה, "Miami Meets Toronto" אלבום משותף לפרחי מיאמי ופרחי טורונטו, שנוהלה בידי העשי נוסבאום. באותה שנה יצא גם אלבומה השלישי של המקהלה, Miami Live/ברוך ה'.
בשנת 1980 עבר ביגון לניו יורק, ושם הקים מקהלה חדשה עם ילדי ברוקלין והסביבה. המקהלה במיאמי נחלה הצלחה כה גדולה, שהשם "פרחי מיאמי" נשאר עד היום אף שהמקהלה מבוססת בניו יורק.
בשנת 1984 יצא האלבום הרביעי, "בסיעתא דשמיא". זהו האלבום הראשון שבו משה לאופר עיבד וניצח (מקודם עשה זאת ישראל לאם עם תזמורת "נגינה"). מלהיטי האלבום: "אנא בכח", "אחת שאלתי", והלהיט הכי מזוהה עם מיאמי, "בסיעתא דשמיא", בביצוע סולו של הסולן ג'ונתן פאלי. החל מהאלבום הזה תבנית האלבומים הייתה פחות או יותר קבועה: כעשרה שירים, כאשר שיר הנושא של האלבום, באנגלית, חובר על פי רוב בידי אשתו של ירחמיאל ביגון - שושנה.
בשנת 1987 יצא האלבום "כלל ישראל", שבו היה פעם ראשונה, גם שיר ביידיש ("די גדולי הדור"). הסולן בשיר זה היה ישראל ויליגר, שהפך לזמר ידוע ומצליח. כמו כן כלל האלבום את הלהיט הידוע "מהרה" שהולחן לראשונה בקצב שקט. בשנת 1989 יצא האלבום "שבת ירושלים", על רקע מסע ההופעות של המקהלה ברחבי העולם, שהסתיים בירושלים. שיר הנושא מדבר על האווירה המיוחדת בירושלים ועל הצורך לשמור על קדושתה. הלהיט השני, באנגלית, היה השיר We Need You, שמדבר על תופעת הדיבורים בבית הכנסת בשעת התפילה. בשנת 1990 יצא האלבום "תורה היום", בו התחיל לשיר כסולן הילד נחום סטארק, שגם הוא גדל והפך לזמר.

שנות ה-90 - ה"אקספריאנסים"

בשנת 1991 התחילה תקופת תור הזהב של המקהלה, בסדרת ה"אקספריאנסים" (Experience - חוויה). הייתה זו סדרה של מופעי ענק, שהתקיימה בעיקר בברוקלין קולג' בחג הפסח. המופע לא כלל רק שירים, אלא גם הצגה, כל שנה בנושא אחר. לכל מופע, יצאו דיסק לשמיעה, דיסק לצפייה במחשב ובשלב מאוחר יותר, גם DVD.
המופע הראשון היה בפסח תשנ"א, ונקרא "פתחו לי" ובו הלהיט "קרוב ה'". המופע השני היה בפסח תשנ"ב, ונקרא "על הדרך לירושלים" (On The Road To Yerushalaim). במופע כיכב נחום סטארק כילד בשם אבנר, שהוריו שולחים אותו לארץ ישראל, כאקט חינוכי. הוא מתידד שם עם חייל, שלבסוף נורה על ידי ערבים שהתקיפו בשוק. בסוף הוא שר את השיר המפורסם "לחיות חיי תורה".
המופע השלישי היה בפסח תשנ"ג, ונקרא "כשיבוא משיח". באותה שנה יצא גם אלבום השירים השמיני של המקהלה, "It's מן השמיים". השיר "קומט שוין", שמדבר על ביאת המשיח, היה ללהיט בישראל, על אף שהיה ביידיש. באלבום גם נכלל אחד השירים המזוהים ביותר עם המקהלה, 'לא ישא גוי'.
המופע הרביעי היה בפסח תשנ"ד, ונקרא "שירו לו". בחלק הראשון שרה המקהלה את הלהיט "נקדש" כשביגון מלווה אותם בפסנתר. חלקו השני של המופע עסק בהגדה של פסח, ובו מגיעה המקהלה לשיאה, עם 50 ילדים, כשאליהם מצטרפים עוד כ-30 מבוגרים.
המופע החמישי היה בפסח תשנ"ה, ב"נסאו קולוסיאום" בניו יורק, בהשתתפות 15,000 צופים, ו"חתם" את סדרת ה"אקספריאנסים". באותה שנה יצא גם אחד האלבומים המצליחים של המקהלה, "One By One".

המשך הדרך

בסוף 1996, בחנוכה, יצא אלבום חלקי ושמו "חנוכה - האירו את הלילות" (light up the nights.) באלבום שיר נוסף - "יעלה ויבוא" שגם הוא הפך ללהיט. בשנת 1997 יצא האלבום "שיר השמחה" - ובו הלהיט "אדון עולם". בשנת 1999 יצא האלבום "התייצב" ובו הלהיט "הנה מה טוב", המושר עד היום בכל הופעה.
בשנת 2000 הגיעה המקהלה להופעה בישראל. הם הופיעו בגוש קטיף ובחיפה, והצטלמו במקומות שונים בירושלים, ואז יצא האלבום לצפייה "מיאמי בירושלים". בסוף 2001 יצא האלבום "בדרך התורה We Will Prevail". בשנת 2002 התקיים בניו יורק מופע מיוחד לרגל 25 שנה למקהלה. השתתפו בו בוגרי המקהלה כזמרים, כמו יעקב שוואקי, שלומי דאקס, עופי נט ונחום סטארק. בשנת 2003 נוצר שיתוף פעולה אומנותי בין המקהלה לבין הזמר הישראלי דדי גראוכר. הזמר והמקהלה הופיעו יחד במופע שנקרא "כל ישראל ערבים זה לזה", ובו שיר בעברית ובאנגלית המסמל את האחדות בין היהודים בישראל ובתפוצות.
בשנת 2005 יצא "רווח", האלבום המצליח ביותר של המקהלה. מרבית שירי האלבום היו ללהיטים וכ-15,000 עותקים נמכרו תוך שלושה שבועות - הישג חסר תקדים בעולם המוזיקה החסידית. האלבום היה פרי עבודתם של ישראל לאם, משה מונה רוזנבלום ומשה לאופר. המוזיקה ומקהלת הגברים הוקלטו בישראל, באולפנים של קן ברג'ס ובהשתתפות הגיטריסט אבי סינגולדה. באותה שנה, כמדי שנה, נערך מופע בפסח בניו יורק.
בשנת 2006 הגיעו ביגון ושמונה מילדי המקהלה להופעה בישראל, אחרי 5 שנים שלא עזבה המקהלה את ארצות הברית עקב פיגועי 11 בספטמבר והמצב הביטחוני בישראל. הם הופיעו בעצרת של חב"ד, בהיכל הספורט יד אליהו בהשתתפות כ-10,000 צופים. שיר שהולחן על ידי ביגון, במיוחד לערב זה, "משיח", היה ללהיט ויצא כאלבום, שנה לאחר מכן. שבועות ספורים לאחר המופע יצא האלבום "רווח" לצפייה, והוא כלל את המופע של שנת 2005/תשס"ה ואת המופע בישראל, וכמו כן, לראשונה, את המסע של המקהלה ל"עיר הולדתה", מיאמי, וההופעה שם.
בשנת 2007 /תשס"ו יצאו שני אלבומים חדשים. הראשון - "משיח", ובו 4 שירים חדשים ושאר השירים היו ביצועים מחודשים לשירים ותיקים. האלבום כלל גם שירים ששרו במופעים זמרים אחרים - אוהד מושקוביץ, מיכאל שניצלר ודוד גבאי. האלבום השני - "מיאמי מסביב למדורה" (Around The Campfire) הוא אלבום א-קפלה ראשון של המקהלה, שבו נוספו לשירה גם אפקטים קוליים שונים מהמדורה.
בקיץ 2007/תשס"ו הגיעה המקהלה לישראל, גם הפעם בהרכב מצומצם. ביקור זה לווה בהתנגדות עזה במגזר החרדי למופעים "מעורבים" (הימצאות של גברים ונשים בנפרד, אך באותו אולם, כפי שנהוג בארצות הברית). ההופעות התקיימו, בבנייני האומה בירושלים, ובהיכל התרבות בתל אביב, בהשתתפות כ-3000 איש בכל מופע. הזמר מרדכי בן דוד שהיה אמור להופיע עם המקהלה ביטל את הופעתו.
לקראת חנוכה 2009 יצא האלבום 'יבוא' (באותה שנה יצא גם DVD של מופע שנערך בברוקלין קולג' בסוכות אותה שנה). ב-2010 יצא אלבומם "התעוררות" (The Miami Solo Album) שבאופן חריג לא כלל טקסטים מקוריים אלא גרסאות של שירים ידועים, בביצוע סולנים מהלהקה.
אלבומם הבא יצא בקיץ שנת תשע"א (2011) ושמו "מי לה' אלי".
בקיץ 2012 /תשע"ב לרגל 'סיום הש"ס' העולמי; הופק קליפ מיוחד למקהלה שנקרא "when the siyum calls" -"כשהסיום קורא". הקליפ צבר מאות אלפי צפיות ביוטיוב. בנוסף, יצא לאור דיסק שכלל שירים נוסטלגיים באנגלית של מיאמי שקשורים לתורה, שיר הנושא ושיר סולו "מודים" שהושר על ידי דוד פרלמן.
בקיץ 2014/תשע"ד פורסם על הופעות באירופה ובישראל (בערים בית שמש וירושלים) ביחד עם הזמר בני פרידמן לרגל 36 שנה לפרחי מיאמי ולרגל צאת האלבום החדש UT UT. ההופעות נחלו הצלחה רבה, אך כשהגיעו לישראל, ציפתה להם הפתעה לא נעימה בדמות אזעקות במהלך מלחמת 'צוק איתן'. בעקבות המצב הביטחוני, בוטלו 2 ההופעות שהיו אמורות להיות בצרעה שליד בית שמש, אך ההופעה בירושלים נותרה על כנה והייתה מוצלחת ביותר. במופע זה היה מספר הילדים הגדול ביותר שהגיע אי פעם לישראל-14 ילדים.
בפסח 2016/ תשע"ו, התקיים קונצרט מיוחד מסוגו בניו יורק ב "ברוקלין קולג'".בו הופיעו 100 ילדים במקהלה שנקראה "the choir of unity" -מקהלת האחדות. זאת בנוסף למקהלה עצמה שהופיעה בנפרד. הם התאחדו בשיר הסיום 'אט אט'. זהו השג חסר תקדים של קיום הופעת מקהלה בהשתתפותם של 100 ילדים מכל הסוגים והמגזרים מניו יורק, ניו ג'רזי והסביבה. עניין זה בא לחזק את אחדותם של עמ"י בכל מצב ולא רק בזמן של טרגדיה, לפי דבריו של ירחמיאל באירוע.
בחנוכה 2016, תשע"ז, פורסם DVD חדש "מיאמי בשמחה רבה" שכלל הופעות של המקהלה, מקהלת האלומני, מיאמי 5, קליפ מיוחד של 'מקהלת האחדות' ועוד שיר שהם ביצעו. כבונוס, פורסמו קטעי סרט באורך 40 דקות של מאחורי הקלעים של סבב ההופעות של המקהלה באנטוורפן, לונדון, פריז, ישראל ומקסיקו בשנת תשע"ד.
בקיץ 2018 יצא האלבום 'לעולם ועד', שבו לראשונה משולבת מוזיקה אלקטרונית.  זמן קצר לאחר מכן פורסמה גרסת 'קליפ' ללהיט של האלבום'אשמח'.